**Høringsinnspill, Oppleve, skape, dele – fra Norges Musikkorps Forbund**

Norges Musikkorps Forbund (NMF) er landets største frivillige kulturorganisasjon med ca.58 000 medlemmer fordelt over 1.600 korps. Organisasjonen skal gjøre korps til en attraktiv fritidsinteresse for alle barn, unge og voksne ved å sikre gode vekstvilkår for korpsene, tilby aktiviteter av høy kvalitet og synliggjøre korpsenes betydning. Gjennom vårt arbeid er vi en sentral bidragsyter til livslang læring, økt livskvalitet og kulturbygging i hele landet. 

Det frivillige kulturlivet som limet i et solid kunst- og kulturtilbud

NMF er glade for at kultur for barn og unge løftes frem i en egen melding. Den retter seg først og fremst mot det som skjer i kommunene og i offentlig sektor. I presentasjonen ble det frivillige kulturlivet trukket frem som selve limet og avgjørende for å få et solid kunst- og kulturtilbud i hele landet. I Meld. St. 10 (2018-2019) Frivilligheita – sterk, sjølvstendig, mangfaldig, beskrives frivillighetens plass slik: “Frivilligheita er ikkje eit supplement til offentleg verksemd. Ho er ein grunnleggjande del av livet og verket til menneska og eit fundament i eit godt samfunn. Frivilligheit skaper engasjement, fellesskap, inkludering og kulturell og demokratisk innsikt.”  NMF synes det er viktig å se denne meldingen i sammenheng med Meld.st.19 (2018 – 2019) - Folkehelsemeldingen.

Vi setter pris på fokuset på tilgang av egnede lokaler for aktiviteten, men savner det frivillige kulturlivets rolle trukket frem med konkrete eksempler på hvilken plass og forhold det skal ha til offentlig sektor. Skal frivilligheten kunne være limet må det skje i samskaping med det offentlige til beste for begge parter. Det er en klar forventning at det offentlige tar et enda større ansvar for aktivt å invitere inn det frivillige kulturlivet og ser de gode sammenhengene. Da vil synergier oppstå.

For NMF er det viktig å se arbeidet på det frivillige feltet i sammenheng med fritidskortet og Ungfritid.no. Fritidskortet skal ivareta barns rettigheter og ivareta retten til å velge fritidsaktivitet. Begge innretninger har som mål å få flere inn i fast organisert fritidsaktivitet. Det bør jobbes med en plussordning som sikrer at både økonomiske og andre barrierer som hindrer barn og unge i å delta i fritidsaktiviteter, blir ivaretatt.

Målsettingene i aktiviteten må rigges på en måte som gjør at medlemmer opplever mestring raskt og blir inkludert sammen med sine foresatte. Det er hverdagen i aktiviteten lokalt som er nøkkelen til suksess. Det er ikke sikkert at det er økonomiske ressurser det står på i forhold til fremtidig måloppnåelse, det kan like godt være organisering og kompetanse.

### Kulturskolen

Det frivillige kulturlivet er i mange kommuner kulturskolens største kunde. Vi henviser til opplæringsloven § 13-6. Det frivillige kulturlivet er deler av “kulturlivet ellers” og det trengs presiseringer i stortingsmeldingen om at

kulturskolen må ta oppgavene med å være et reelt ressurssenter for

det frivillige kulturlivet. I det legger vi at kulturskolen må kunne

tilby de lærekreftene og undervisningsinnholdet som trengs

for å drive god instrumentalopplæring for korpsmusikanter i et

tett og godt samarbeid mellom korpset og kulturskolen. Kjerneprogrammet i kulturskolen er det som er viktigst for NMF.   
Vi viser til Norsk Kulturskoleråd sin rammeplan kap 1.5 og 1.5.2.

NMF ser med bekymring på det som oppleves som oppmykninger og tolkninger av lovverket i forhold til målgruppen for kulturskolen. I BUSK rapporten nevnes målgruppen eldre og en retning av kulturskolen som oppleves mer som en forebyggende enhet (kap. 8.5.6) enn et ressurssenter for bla. kulturlivet ellers. Vi hadde imøtesett en kulturskole som har en styrkning mot kulturlivet ellers. Vi legger merke til at regjeringen i sin oppsummering av formålet benytter “kan opptre” som et lokalt ressurssenter fremfor å være et lokalt ressurssenter. Kulturskolens kostnad er høy for lokale korps som samarbeider med kulturskolen.

Dersom kulturskolen skal utvide sin virksomhet må det skje med friske midler fra det offentlige og ikke gå på bekostning av samarbeidet med korps. Fritidskortet bør primært ikke benyttes i kulturskolen med mindre det er i samarbeid med en frivillig aktør, som f.eks et korps som tilbyr opplæringen via kulturskolen. 

Vi mener kulturskolen er et kommunalt tilbud som må prioriteres enda tydeligere over kommunens budsjetter. Dersom fremtidens Kulturskolen skal bidra til å løse flere kommunale oppgaver og få flere ansvarsområder, må det følge med økte ressurser.

### Fordypning

Talentutvikling er en naturlig del av NMF sin virksomhet. Fordypingsprogrammet til kulturskolene bør sees i sammenheng og i et samarbeid med program som frivilligheten gjennomfører. Våre regioner gjennomfører jevnlige samlinger med regionkorps. Vi er også en samarbeidspart i UMM. Samarbeid med forsvarskorpsene der unge talenter møter profesjonelle musikere en uke hvert år, er et annet eksempel.

### Grunnskolen

For å sikre alle like muligheter til informasjon og tilgang til det frivillige kulturlivet er skolen en viktig arena for det frivillige kulturlivet. Lokale organisasjoner må dermed sees som en ressurs, ønskes velkommen og inviteres aktivt inn i samarbeid med skolen i forbindelse med samarbeid om kulturopplevelser og opplæring samt rekruttering til kulturaktiviteten. Dette må fremgå av meldingen. Skolen sitter på unik kompetanse om elevene og kan bidra til å hjelpe flere inn i aktivitet ved å møte det frivillige kulturlivet sammen med elevene.

SFO    
SFO kan være en god arena for å bli kjent med og forsøke seg i det frivillige kulturlivets aktivitet. Frivillige organisasjoner kan bidra på innholdssiden med inkluderende aktiviteter med mestringsglede i sentrum. Dette kan gi elevene opplevelse av trygghet, trivsel, demokrati, felleskap, og

mulighet for å utfolde skaperglede, engasjement og utforskertrang

i praksis gjennom en aktivitet etter endt SFO.

Verdifull fritid i trygge, gode miljø preget av samhold og

mestringsglede er viktig for elevenes gode liv, fysiske

og psykiske helse. SFO kan vise vei inn i meningsfulle

kulturaktiviteter på fritida,og spille en betydelig rolle i å skape det gode liv for innbyggerne i kommunen. Kommunenes helhetlige ansvar for å legge til rette for tverrsektorielt samarbeid for barn og unge må løftes.

### Inkludering

Deltakelse i det frivillige kulturlivet bidrar til økt livsmestring. Korps er en inkluderende aktivitet, der du kan delta uavhengig av kjønn og alder gjennom hele livsløpet. Hele familien inkluderes i det frivillige arbeidet og det sosiale rundt aktiviteten.

Det omfattende og store engasjementet i frivilligheten, gjør at det finnes et større tilbud til innbyggerne.

### Barn og unges medbestemmelse

Det frivillige kulturlivet er en viktig arena for barn og unges medvirkning og læring av demokrati.

### Sammensetning av arbeidsgruppene

Frivilligheten trekkes frem som limet i det lokale kulturlivet. Da er det betimelig å presisere at deltakerne i arbeidet med denne meldingen utelukkende kommer fra delvis offentlige instanser.

Frivilligheten er mangfoldig, og aktivitetsinnretningene er ulike mellom organisasjoner. Det å spille et instrument i samspill med andre, er en ferdighetsaktivitet. Vi ser et fravær av frivillige organisasjoner som bedriver ferdighetsaktivitet i deltakergruppen til denne meldingen.   
Det er bra at barn og unge har fått medvirke i arbeidet.

**Norges Musikkorps Forbund foreslår at komiteen griper spesielt fatt i dette:**

* Frivilligheten er en viktig aktør for måloppnåelse
* Det offentlige må ta et større ansvar for å initiere samskaping med frivilligheten
* Kjerneaktiviteten i de ulike frivillige organisasjonene må settes i fokus, verdien i egenaktiviteten
* Hverdagen i frivilligheten er viktigst
* Kulturskolen må være et reelt kompetanse- og ressurssenter som det frivillige kan samarbeide og samskape med i alle kommuner, dette er en klar forventing fra oss til alle kommuner.
* NMF ønsker å bli direkte inkludert i fremtidige arbeider som omhandler vår kjerneaktivitet/våre målgrupper.